
Változások és következményeik az elmúlt évtizedek vízfogyasztásában

Az elmúlt évtizedekben jelentős változások történtek a vízfogyasztásban. A dolgozat célja rámutatni a változásokra és arra a tényre, hogy a mai megváltozott állapotokat igenis szükséges alaposabban vizsgálni, és ha az eredmények megkívánják felül kell bírálni a korábban kialakult szemléleteket. A dolgozatban szereplő adatokból is sejthető, hogy minden időszaknak megvannak a sajátosságai. A rendszerváltás előtti időszakban másképpen álltak a víztakarékossághoz, mint napjainkban. Nem vonható le azonban egyértelmű következtetés arra vonatkozóan, hogy a magas vízdíjak víztakarékosságra ösztönöznek, mint ahogy az sem jelenthető ki, hogy az alacsony díjak esetén feltételezhető a pazarlás. Az adott technikai színvonal, az emberek életszínvonala éppen úgy hatással van az elfogyasztott víz mennyiségére, mint az időjárási sajátosságok vagy éppen az egyéni hozzáállás. A Németországi példával szerettem volna kihangsúlyozni, hogy önmagában a víztakarékosság hangsúlyozása nem jelent megoldást, hiszen kialakult közműves hálózatunk igen jelentős vagyont képvisel. Nem biztos, hogy jelen technológiai színvonal mellett képes lesz feladatát ellátni a végletekig lecsökkent fogyasztás esetén. A későbbiekben mindenképpen érdemes lenne a csökkenő vízfogyasztás hatásait a vízelvezetés oldaláról is megvizsgálni.
Az általam meghatározott vízfogyasztási fejadag tájékoztatás adhat arra vonatkozóan, hogy jelenleg milyen nagyságrendet képvisel egy – egy ember által egy nap alatt elfogyasztott víz mennyisége. Levonható a következtetés, miszerint valóban nem aktuálisak a korábbi szabványok ajánlásai, tehát az ezek alapján történő méretezés pontossága valóban kétségbe vonható.
A jövőre vonatkozóan várhatóan folytatódik majd a csökkenő tendencia azonban nem lesz olyan mértékű, mint az elmúlt évtizedekben, így talán még van időnk mélyebben elgondolkodni a kialakult fogyasztási szokásainkról és az általuk okozott következményekről.
 
 
 



